« Dda Sliman izem n tizza, ma yif-it Deryasa neɣ wid Yellan d cmayet ». Tajmilt-agi n Lwennas temmal-ed azal n unaẓur agi ameɣlal d lbaṭel iɛeddan fell-as.
Dda Sliman d yiwet ger tgejda n yedles aqbayli d yedles amaziᵧ s umata. Yerẓa-d asalu i Feṛḥat, Lwennas, Lewnis d wiyaḍ imi d netta i d amenzu i-yecnan tasertit. Anwa ur nesli s tizlatin-agi : Effeɣ ay ajṛad tamurt-iw, Baba ɣayu, Tlata yeqjan, a wid ijebbden leqlam, ɣef teqbaylit yuli wass , La carte de résidence, d nukni i d nukni … Deg-sent ad naf amezruy-nneɣ, tilufa nettidir, tisiram-nneɣ, tinekkit-nneɣ, …
D amezwaru i d-yennan s usefru : « ifuḥ nnefs-ik ay izem « . Yenfa-t udabu azzayri amharsan acku awal-is iteqqes, issakay seg-yiḍes. Yugi tasusmi. Awal-is yeqqaz irennu, yeskaray-ed asirem i s ara nerreẓ azaglu.
Dda Sliman d aɣerbaz n Teqbaylit. Nelmed-ed di tmedyat-is azalen yessidiren amdan.
« A wen iniɣ a Leqbayel, Anwa i d mmi-s n Laṣel, d win yettḥezziven i nnif-is ». Ihi win ur nesɛi nnif d aɣilif.
« Lemmer ad nemjaz ad neɛdel, ṛṛay-nneɣ ad yeddukel, yal wa ad as-ed yeḍher umur-is ». Agdud yedduklen ur t-yettruẓ yiwen.
« Ma nettɛemmid i lbaṭel, ad nuɣal ak am ṭṭbel, yal wa ad d-iheggi aɛrur-is ». Kennu yettarew-ed ddel. Ddel itessu-d i nger.
Deg wass n 28 yennayer n useggas n 1983, yewweḍ Dda Sliman anda ak ara naweḍ. Ulac-it yella. Xas tafekka-s ddaw wakal, isem-is yeqqim-ed deg-umezruy am uɛeqqa yessawalen. Ad yessawal i tlelli, i tegmat, i tudert n Teqvaylit. « La nettɣenni nfeṛṛeḥ, simmal la d-yettban ṣṣaḥ, ɣef Teqvaylit yuli wass». D wagi i d izen-is aneggaru.
Akken i t-yeqqar deg-wawal-is : Lbaṭel rẓag yisem-is, ma ifat yewweḍ ɣer lḥed-is, ur yettdum ula ɣef yiwen ». Akken ad d-neffeɣ ɣer telwit, yiwen webrid i-yellan : d-Taqvaylit. Taqvaylit d-tagmat, d lemḥadra d lemqadra, d-tadukli d-yettawin tilelli.
Ad yidir Dda Sliman.
sɣur Buɛziz u Cebbi (Bouaziz Ait Chebib).
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn